কলগাছিয়াৰ পশ্চিম লাচাংগাত দেওবাৰে নিশা সংঘটিত এক ভয়ংকৰ পথ দুৰ্ঘটনাক কেন্দ্ৰ কৰি সৃষ্টি হ'ল উত্তপ্ত পৰিস্থিতি (Road accident at Kalgachia) । দুৰ্ঘটনাটোত কথমপি প্ৰাণ ৰক্ষা কেইবাগৰাকী ব্যক্তিৰ। পৰৱৰ্তী সময়ত ঘটনাস্থলীত আৰক্ষীৰ দল উপস্থিতিত হৈ কৰিলে পৰিস্থিতি নিয়ন্ত্ৰণ ।
দেওবাৰে নিশা জিলাখনৰ কলগাছিয়া আৰক্ষী থানাৰ অন্তৰ্গত পশ্চিম লাচাংগাত সংঘটিত এটা পথ দুৰ্ঘটনাক কেন্দ্ৰ কৰি অঞ্চলটোত সৃষ্টি হয় এক উত্তপ্ত পৰিস্থিতিৰ (Road accident at Kalgachia) । প্ৰাপ্ত তথ্য অনুসৰি, AS15P 3058 নম্বৰৰ এখন চাৰি চকীয়া বাহনে পথেৰে গৈ থকা অন্য বাহন, পথাচাৰীকে ধৰি বহুজনক এফালৰ পৰা মহতিয়াই লৈ যায় । বাহনখনে প্ৰথমে দেউকুৰাত এজন চাইকেল আৰোহিক খুন্দিয়াই থৈ পুনৰ বিলৰটাৰী বজাৰত এখন ই-ৰিক্সাত সন্মুখৰ পৰা খুন্দিয়াই । পথচোৱাত আতংকৰ সৃষ্টি কৰা বাহনখনক অৱশেষত পশ্চিম লাচাংগাত স্থানীয় ৰাইজে আবদ্ধ কৰাৰ লগতে উত্তেজিত ৰাইজে চালকজনক দিলে লপাথপা ।
ইফালে আঘাতপ্ৰাপ্ত লোককেইজনক আহত অৱস্থাত কলগাছিয়াৰ বৰপেটা অসামৰিক চিকিৎসালয়ত ভৰ্তি কৰা বুলি জানিব পৰা গৈছে । স্থানীয় ৰাইজে অভিযোগ কৰা অনুসৰি, চাৰিচকীয়া বাহনখনৰ চালকজনে মদ্যপান কৰি চলোৱাৰ ফলতে দুর্ঘটনাটো সংঘটিত হ'বলৈ পালে । পৰৱৰ্তী সময়ত ঘটনাস্থলীত কলগাছিয়া আৰক্ষীৰ এটা দল উপস্থিত হৈ পৰিস্থিতি নিয়ন্ত্ৰণ কৰাৰ লগতে চালকজনক উদ্ধাৰ কৰি কলগাছিয়া থানালৈ লৈ যায় ।
